Respublika farmatsevtika sanoatini jadal rivojlantirish uchun qulay shart-sharoitlar yaratish chora-tadbirlari to‘g‘risida

So‘nggi yillarda farmatsevtika sohasida mahalliy dori vositalarini ishlab chiqarishni rivojlantirish borasida bir qator chora-tadbirlar amalga oshirilganligini ta’kidlab o‘tish lozim. 2010 — 2016-yillarda ushbu sohada 501,9 mln dollar investitsiya, shu jumladan, 135,6 mln dollar miqdorida to‘g‘ridan to‘g‘ri chet el investitsiyalari o‘zlashtirildi, 99 ta yangi sanoat obyektlari ishga tushirildi. Natijada mahalliy dori vositalarining ulushi ichki bozordagi umumiy hajmga nisbatan 55 foizdan oshdi. Mamlakatimizdagi korxonalar tomonidan 2000 turdan ko‘proq dori vositalari ishlab chiqariladi, ularni mahalliylashtirishning o‘rtacha darajasi 62 foizni tashkil etadi.
 Shu bilan birga, mahalliy xomashyodan keng foydalangan holda mamlakatimizda ishlab chiqarishni yo‘lga qo‘yish orqali dori vositalari va tibbiyot buyumlari importini qisqartirishning talaygina rezervlari mavjud.
 Ishlab chiqarishni mahalliylashtirish jarayonini yanada chuqurlashtirish, tarmoqlararo sanoat kooperatsiyasini kengaytirish, ichki bozorni mahalliy xomashyo resurslari negizida ishlab chiqarilgan dori vositalari va tibbiyot buyumlari bilan to‘ldirish, farmatsevtika sanoatini har tomonlama va jadal rivojlantirish uchun qulay shart-sharoitlarni ta’minlash maqsadida:
 1. O‘zbekiston Respublikasi Sog‘liqni saqlash vazirligi “O‘zfarmsanoat” DAK, Iqtisodiy taraqqiyot va kambag‘allikni qisqartirish vazirligi, Investitsiyalar va tashqi savdo vazirligi, Davlat bojxona qo‘mitasi bilan birgalikda:
 import qilishda Vazirlar Mahkamasining 2011-yil 25-fevraldagi 49-sonli qarori bilan tasdiqlangan O‘zbekiston Respublikasi Soliq kodeksi 211-moddasining 6-bandida nazarda tutilgan qo‘shilgan qiymat solig‘i bo‘yicha imtiyoz joriy etilmaydigan dori vositalari Ro‘yxatiga tibbiyot buyumlari kiritilsin;
 2. Hisobot davri yakunlari bo‘yicha tibbiyot buyumlari ishlab chiqarishdan olinadigan tushum ulushi umumiy realizatsiya hajmining kamida 60 foizini tashkil etadigan shunday buyumlar ishlab chiqarishga ixtisoslashgan tashkilotlar 2021-yilning 1-yanvariga qadar foyda solig‘i va mol-mulk solig‘i, mikrofirmalar hamda kichik korxonalar uchun yagona soliq to‘lovi, Respublika yo‘l jamg‘armasi majburiy ajratmalar to‘lashdan ozod qilinsin.
 3. 2021-yil 1-yanvarga qadar dori vositalarini ishlab chiqarish uchun mo‘ljallangan xomashyoni import qilishda undiriladigan bojxona to‘lovi va aksiz solig‘iga O‘zbekiston Respublikasi Soliq kodeksi 211-moddasining 6-bandida nazarda tutilgan qo‘shilgan qiymat solig‘i bo‘yicha imtiyoz tatbiq etilsin.
 5. O‘zbekiston Respublikasi Sog‘liqni saqlash vazirligi va “O‘zfarmsanoat” DAK manfaatdor vazirliklar va idoralar bilan birgalikda bir oy muddatda qonun hujjatlariga ushbu qarordan kelib chiqadigan o‘zgartish va qo‘shimchalar to‘g‘risida Vazirlar Mahkamasiga takliflar kiritsin.
 6. Mazkur qarorning bajarilishini nazorat qilish O‘zbekiston Respublikasining Bosh vaziri A.N. Aripov va O‘zbekiston Respublikasi Prezidentining Davlat maslahatchisi A.N. Yunusxo‘jayev zimmasiga yuklansin.